MENDIZABAL MENDIZABAL (EAJ, 2017-05-18):
Eskerrik asko, presidente andrea.
Neretzako euskera ez da ondarea, ez da altxorra, neretzako euskera da eguneroko arnasa. Ubera andrea, esan nizun aurreko astean bilakaera soziolinguistikoak pixkanaka gertatzen direla, Valentziako eredua ekarri dezu hona eredugarri bezala, baino Valentzian baino, gu aurretik hasi ginen eta agian beraiek badute ze ikasi gurengandik. Noski hemen danak ikasi behar deu danetatik. Gure alderdiak helburuak garbi dituela esan nizun, 30 urte hauetan lanean aritu garela, helburu garbi eta horretarako tresnak jarri ditugula eta berria sortzeko behar baldin badira, ba berriak sortuko ditugula eta etengabeko lana errespetuz, etengabeko lana.
Azken 30 urteotan udalek, diputazioek eta Jaurlaritzak lanpostuei hizkuntza eskakizunak jartzen ibili dira. Gero Hizkuntza Politikako Sailburuordetzara bidaltzen zen txostena eta bidaltzen da eta Sailburuordetzak bere txostena egiten du eta ez da loteslea, baina bataz beste bete egiten dute. Egiten dan guztia hobetzeko da 30 urte daramazki Hizkuntza Eskakizunen Planak eta edukiko du zer hobetu, ezta?
Horregatik aurreko legealdian ez bideo famoso horren ondoren baizik eta aurreko legealdian, Hizkuntza Politikako Sailburuordetzak administrazio horietako 38.000 lanpostu aztertzeari ekin zion. Hortik kanpo gelditzen dira Ertzaintza, Osakidetza, Hezkuntza eta Justizia, ze beraiek badauzkate bere planak. Ba lanpostu horien azterketan amaitzeko dagoen horretan, teknikariek sumatu dutenez, ez da disfuntzio nabarmenik egiaztatu, ez behintzat hainbeste urte pasa eta gero eta hainbeste erakundek parte hartzen ari diren prozesu bat egiteko.
Prozesuari aurreko legealdian eman zitzaion hasieran esan duten bezala eta Legebiltzar honetara ekarri zen eta baita AKOBA, AKOBA da Hizkuntza Politikari buruzko Herriaren Aginteen arteko Koordinazio Batzordea, eta AKOBAn erabaki zen lan ildo horretan sakontzea, lanpostu bakoitzari ze perfil zegokion zorrozki erabakitzea. Horretarako, Jaurlaritzako funtzio publikoarekin batera ari dira lanean.
Lanpostuen eginkizunak eta zereginak deskribatu eta finduko dira. Komunikazio aldetik aztertuko dira horiek denak, baita Europako hizkuntzen markoan dauden eginkizunekin, eta horrela erabakiko da lanpostu bakoitzaren perfila. Perfila eskatzen zaien guztiei perfil bera eskatzea da helburua, eginkizunak berberak badira behintzat. Horretara bideratzeko da helburua. Esan bezala, Hezkuntza Saila prozesu horretatik kanpo utzi da perfilak egiaztatzeko betebehar handiena baitu, izan ere, euskerazko ereduak gehien aukeratzen dituztenak dira gurasoek gure herrian.
Edozein eta perfilek ezartzeko eredua eta metodologia eredugarria izan da, eta inolako zalantzarik gabe. Hori demostratuta geratu da, eta horretan segituko du Gobernuak. Sailburuak esan zuen Kultura Batzordean, Ubera andrea, esan zuen: "Euskerak zerbitzu hizkuntza behar du izan herritarrekiko komunikazioetan, harreman hizkuntza administrazioen arteko komunikazioetan eta lan hizkuntza administrazio barruko jardunean. Bizikidetza zinez gerta dadin behar-beharrezkoa da aukera berdintasuna, eta horretarako ahaleginak eta bost egin behar dira hizkuntza ahulenaren alde, gure kasuan euskeraren alde".
Euskeraren alde futbolean bezala, talde bat izanez; bakoitzak bere ikutua emango dio hizkuntza politikari baina aurrera egiteko. Euskerak eta gizarteak tantoak irabazteko, ez euskerari eta herri honi gola sartzeko. Ezina ekinaz egiteko, ez dugu behar politika minimalisten jokorik, ezta politika maximalistekin jokatzerik ere. Horretan ados nago, Ubera andrea.
Bada garaia euskera hizkuntza ofizialtzat hartzen hasteko, Garrido andrea, ez botoak eskuratzeko. Lankide batek esan zidan bezala, zu funtzionarioa izango bazina, Garrido andrea, eta ni herritarra, zurekin euskera lasaian aritu ahal izango nuke. Baina funtzionario zure taldeko buruzagia izango balitz, ezta azentu katalana izanda ere, ezingo nuke berarekin euskaraz aritu. Zein izango litzake kasu horretan baztertua orduan?